Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне ойын бизнесі, лотереялар және лотерея қызметі мәселелері бойынша өзгерістер мен толықтырулар енгізу туралы**

1-бап.Қазақстан Республикасының мынадай заңнамалық актілеріне өзгерістер мен толықтырулар енгізілсін:

1. 2014 жылғы 3 шiлдедегі Қазақстан Республикасының Қылмыстық кодексiне:

307-баптың 1-бөлігінің бірінші абзацы мынадай редакцияда жазылсын:

«1. Ойын мекемесін заңсыз ашу не күтіп-ұстау немесе ойын бизнесі саласындағы қызметті заңсыз ұйымдастыру, сол сияқты заңсыз ойын бизнесі үшін үй-жайлар беру не Қазақстан Республикасының ойын бизнесі туралы заңнамасында белгіленген орындардан тыс жерде құмар ойындарды ұйымдастыру және өткізу, электрондық казино мен интернет-казино қызметін ұйымдастыру, не ойын бизнесі саласындағы қызметті лицензиясыз жүзеге асыру –».

1. «Ойын бизнесі туралы» 2007 жылғы 12 қаңтардағы Қазақстан Республикасының Заңына:
2. 1-бапта:

7-2) тармақша мынадай редакцияда жазылсын:

«7-2) құмар ойындарға және (немесе) бәс тігуге қатысуы шектелген адам – құмар ойындарға және (немесе) бәс тігуге салыну салдарынан сот әрекет қабілетін шектеген жеке тұлға, құмар ойындарға және (немесе) бәс тігуге қатысудан өзін шектеген жеке тұлға, сондай-ақ Борышкерлердің бірыңғай тізілімінде өзі туралы мәліметтер бар жеке тұлға;**»**;

1. 6-баптың 2-тармағы мынадай мазмұндағы 2-1), 2-2) тармақшалармен толықтырылсын:

«2-1) Қазақстан Республикасында ойын бизнесі саласындағы қызметпен айналысу құқығына лицензиясы жоқ шетелдік букмекерлік кеңселердің, тотализаторлардың интернет-ресурстары;

2-2) .KZ және (немесе) .ҚАЗ домендік атаулармен тіркелгендерден және Қазақстан Республикасының салық заңнамасына сәйкес тіркеу есебіне қойылғандардан басқа, тотализатордың және (немесе) букмекерлік кеңсенің электрондық кассалары;»;

1. мынадай мазмұндағы 6-1-баппен толықтырылсын:

«6-1-бап. Қызметі заңсыз болып табылатын ойын бизнесін шетелдік ұйымдастырушылардың пайдасына төлемдерді жүзеге асыру бойынша қызметтер көрсетуге тыйым салу тәртібі мен ерекшеліктері.

1. Уәкілетті орган қызметі заңсыз болып табылатын ойын бизнесін шетелдік ұйымдастырушылардың тізбесін (бұдан әрі – тізбе) жүргізеді және оны өзінің интернет-ресурсында орналастырады.

Көрсетілетін төлем қызметтерді берушілер уәкілетті орган мұндай ақпаратты өзінің интернет-ресурсында орналастырған күннен бастап бес жұмыс күні өткен соң қызметі заңсыз болып табылатын ойын бизнесін шетелдік ұйымдастырушының тізбеге енгізілгені туралы хабардар етілген болып есептеледі.

Тізбеге деректемелер туралы ақпарат, төлемдер және (немесе) ақша аударымдарын қабылдау үшін қолданылатын ID мерченті деректері, сондай-ақ уәкілетті орган осы Заңда белгіленген тәртіппен айқындайтын қызметі заңсыз болып табылатын ойын бизнесін шетелдік ұйымдастырушылар туралы өзге де мәліметтер кіреді.

2. Көрсетілетін төлем қызметтерін берушілерге тізбеге енгізілген, қызметі заңсыз болып табылатын ойын бизнесін шетелдік ұйымдастырушылардың пайдасына төлемдерді жүзеге асыру бойынша қызметтер көрсетуге тыйым салынады.»;

1. 8-баптың 1-тармағында:

7-3) тармақша мынадай редакцияда жазылсын:

«7-3) өзі айқындайтын тәртіппен ақпаратты жүйелі түрде жинауды және интернет-ресурстардың мазмұнын интернет-казино, Қазақстан Республикасында ойын бизнесі саласындағы қызметпен айналысу құқығына лицензиясы жоқ шетелдік букмекерлік кеңселер, тотализаторлар белгілерінің болуы-болмауы тұрғысынан талдауды жүзеге асырады;»;

мынадай мазмұндағы 7-5), 7-6), 7-7) және 7-8) тармақшалармен толықтырылсын:

«7-5) ойын мекемесі, букмекерлік кеңсе, тотализатор жұмысы, мөлшерлемелер қабылдаудың және өткізілетін құмар ойындардың және (немесе) бәс тігудің үлгілік қағидаларын әзірлейді және бекітеді;

7-6) Қазақстан Республикасының ойын бизнесі туралы заңнамасына сәйкестігі тұрғысынан ойын мекемесі, букмекерлік кеңсе, тотализатор жұмысы, мөлшерлемелер қабылдау және өткізілетін құмар ойындар және (немесе) бәс тігу қағидаларына өзгерістер мен толықтыруларды келіседі;

7-7) қызметі заңсыз болып табылатын ойын бизнесін шетелдік ұйымдастырушылардың тізбесін жүргізеді және оны өзінің интернет-ресурсында орналастырады;

7-8) құмар ойындарға және (немесе) бәс тігуге қатысуы шектелген адамдардың тізімін жүргізеді;»;

1. 12-бап мынадай мазмұндағы 15-1 және 19-тармақтармен толықтырылсын:

«15-1. Ойын бизнесін ұйымдастырушы ойын мекемесінде, букмекерлік кеңсе мен тотализатордың үй-жайларында, казино мен ойын автоматтары залының кассаларында, букмекерлік кеңсе мен тотализатордың кассалары мен электрондық кассаларында, өзінің интернет-ресурстарында көрінетін жерде құмар ойынға және (немесе) бәс тігуге қатысудың қауіптері мен зияны туралы ескертуді орналастырады.

Ескерту құмар ойынға қатысудың және (немесе) бәс тігудің болжамды теріс салдарын қамтуға тиіс.

Құмар ойынға және (немесе) бәс тігуге қатысудың қаупі мен зияны туралы ескертудің мәтінін, эскиздерін уәкілетті орган бекітеді.»;

«19. Ойын мекемесінің, букмекерлік кеңсенің немесе тотализатордың жұмысы, мөлшерлемелер қабылдау және өткізілетін құмар ойындар және (немесе) бәс тігу қағидаларына өзгерістер мен толықтырулар енгізілген жағдайда ойын бизнесін ұйымдастырушы мұндай өзгерістерді уәкілетті органда Қазақстан Республикасының ойын бизнесі туралы заңнамасына сәйкестігі тұрғысынан келісуге міндетті.

Уәкілетті органмен келісуден өтпеген ойын мекемесінің, букмекерлік кеңсенің немесе тотализатордың жұмыс істеу, мөлшерлемелерді қабылдау және өткізілетін құмар ойындарды және (немесе) бәс тігу қағидаларына өзгерістер мен толықтырулар жарамсыз деп есептеледі.

Уәкілетті орган ойын мекемесінің, букмекерлік кеңсенің немесе тотализатордың жұмыс істеу, мөлшерлемелерді қабылдау және өткізілетін құмар ойындар және (немесе) бәс тігу қағидаларына өзгерістер мен толықтыруларды олар келіп түскен күннен бастап он бес жұмыс күні ішінде қарайды және тексереді.

Ойын мекемесінің, букмекерлік кеңсенің немесе тотализатордың жұмысы қағидаларына, мөлшерлемелер қабылдау және өткізілетін құмар ойындар және (немесе) бәс тігу қағидаларына өзгерістер мен толықтырулар Қазақстан Республикасының заңнамасына сәйкес келген кезде уәкілетті орган оларды келіседі және ойын бизнесін ұйымдастырушыға жібереді.

Егер ойын мекемесінің, букмекерлік кеңсенің немесе тотализатордың жұмысы, мөлшерлемелер қабылдау және өткізілетін құмар ойындар және (немесе) бәс тігу қағидаларына өзгерістер мен толықтырулар немесе оның жекелеген ережелері Қазақстан Республикасының заңнамасына қайшы келген жағдайда, уәкілетті орган оларды ойын бизнесін ұйымдастырушыға келісусіз тиісті ескертулермен қайтарады.

Егер уәкілетті орган осы тармақтың үшінші абзацында белгіленген мерзімде ойын бизнесін ұйымдастырушыға ойын мекемесінің, букмекерлік кеңсенің немесе тотализатордың жұмысы мөлшерлемелер қабылдау және өткізілетін құмар ойындар және (немесе) бәс тігу қағидаларына өзгерістер мен толықтыруларды келісу не келісуден бас тарту туралы жауап бермесе, олар әдепкі бойынша келісілген болып есептеледі.»;

1. 12-1-бап мынадай мазмұндағы 4-тармақпен толықтырылсын:

«4. Букмекерлік кеңсе және (немесе) тотализатор қызметін жүзеге асыратын ойын бизнесін ұйымдастырушылар мәліметтерді беру бойынша автоматтандырылған өзара іс-қимылды қамтамасыз ету мақсатында аппараттық-бағдарламалық кешендерін салық органының ақпараттық жүйелерімен интеграциялануын қамтамасыз етуге міндетті.

Букмекерлік кеңсе және (немесе) тотализатор қызметін жүзеге асыратын ойын бизнесін ұйымдастырушылардың аппараттық-бағдарламалық кешендерін салық органының ақпараттық жүйелерімен интеграциялау арқылы беру тәртібін, берілуге жататын мәліметтердің тізбесін және нысанын салықтар мен бюджетке төленетін төлемдердің түсуін қамтамасыз ету саласында басшылықты жүзеге асыратын уәкілетті орган белгілейді.»;

1. 15-бапта:

1-тармақ және 2-тармақтың 18) тармақшасы мынадай редакцияда жазылсын:

«1. Құмар ойындарға және (немесе) бәс тігуге жиырма бес жасқа дейінгі жеке тұлғалардың, құмар ойындарға және (немесе) бәс тігуге қатысуы шектелген адамдардың, сондай-ақ Борышкерлердің бірыңғай тізілімінде өздері туралы мәліметтер бар адамдардың қатысуына тыйым салынады.»;

«18) уәкілетті орган бекіткен ойын мекемесі, букмекерлік кеңсе, тотализатор жұмысының, мөлшерлемелер қабылдаудың және өткізілетін құмар ойындардың және (немесе) бәс тігудің үлгілік қағидаларында көзделген өзге де мәліметтер.»;

мынадай мазмұндағы 2-1-тармақпен толықтырылсын:

«2-1. Ойын мекемесінің, букмекерлік кеңсенің немесе тотализатордың жұмысы, мөлшерлемелер қабылдау және өткізілетін құмар ойындар және (немесе) бәс тігу қағидалары уәкілетті орган бекіткен ойын мекемесі, букмекерлік кеңсе, тотализатор жұмысының, мөлшерлемелер қабылдаудың және өткізілетін құмар ойындардың және (немесе) бәс тігудің үлгілік қағидаларына сәйкес келуге тиіс.»;

1. 15-1-бап мынадай мазмұндағы 7-тармақпен толықтырылсын:

«7. Ойын бизнесін ұйымдастырушылар жеке тұлғаларға құмар ойындарға қатысуға және (немесе) бәс тігуге рұқсат бергенге дейін жеке тұлғалар туралы ақпаратты Борышкерлердің бірыңғай тізілімінде тексереді.

Егер Борышкерлердің бірыңғай тізілімінде құмар ойындарға және (немесе) бәс тігуге қатысуға рұқсат сұраған жеке тұлға туралы мәліметтер болса, онда ойын бизнесін ұйымдастырушы мұндай адамға құмар ойындарға және (немесе) бәс тігуге қатысуға рұқсат беруден бас тартады.».

1. «Жарнама туралы» 2003 жылғы 19 желтоқсандағы № 508 Қазақстан Республикасының Заңына:

1) 11-баптың 1-1-тармағы 8) тармақшасының бесінші абзацындағы «безендіру жатпайды.» деген сөздер «безендіру;» деген сөзбен ауыстырылып, мынадай мазмұндағы 9) тармақшамен толықтырылсын:

«9) спорт құрылысжайларының ішінде және спортшылардың жарақтарында орналастырылған букмекерлік кеңселер мен тотализаторлардың жарнамасы жатпайды.»;

2) 13-бапта:

6) тармақшадағы «жарнамалауға тыйым салынады.» деген сөздер «жарнамалауға;» деген сөзбен ауыстырылып, мынадай мазмұндағы 7), 7-1) және 7-2) тармақшалармен толықтырылсын:

«7) букмекерлік кеңсенің және (немесе) тотализатордың орналасқан жерінде, спорт құрылысжайларының ішінде және спортшылардың жарақтарында орналасқан жарнаманы қоспағанда, букмекерлік кеңселердің, тотализаторлардың сыртқы (көрнекі) жарнамасына;

7-1) букмекерлік кеңселерді, көлік құралдарындағы тотализаторларды жарнамалауға;

7-2) спорттық оқиғаларды жариялауға толық мамандандырылған коммерциялық және ұлттық мамандандырылған спорттық теле-, радиоарналарда, интернет-ресурстарда жарнамалауды қоспағанда, бұқаралық ақпарат құралдарында, интернет-ресурстарда, теле-, радиоарналарда, кино-, бейне- және анықтамалық қызмет көрсетуде мерзімді баспасөз басылымдарында букмекерлік кеңселерді, тотализаторларды жарнамалауға тыйым салынады.»;

мынадай мазмұндағы 1-4-тармақпен толықтырылсын:

«1-4. Букмекерлік кеңселердің және (немесе) тотализаторлардың жарнамасында букмекерлік кеңсенің және (немесе) тотализатордың тек тауар белгісінің атауы, элементтері, орналасқан жері, интернет-ресурсы, букмекерлік кеңсе және (немесе) тотализатор қызметімен айналысуға арналған лицензияның берілген күні, қолданылу мерзімі және нөмірі қамтылуы мүмкін.».

1. «Қазақстан Республикасындағы банктер және банк қызметі туралы» 1995 жылғы 31 тамыздағы Қазақстан Республикасының Заңына:

50-бапта:

4-тармақтың екінші бөлігі 1-9) тармақшасының жетінші абзацындағы «ұсыну банк құпиясын жария ету болып табылмайды.» деген сөздер «ұсыну;» деген сөзбен ауыстырылып, мынадай мазмұндағы 1-10) тармақшамен толықтырылсын:

«1-10) банктердің мемлекеттік кіріс органына банктік шоттардың болуы және олардың нөмірлері туралы, қызметі құмар ойындарды ұйымдастыру және бәс тігу болып табылатын, өзіне қатысты камералдық бақылау жүзеге асырылатын заңды тұлғаның шоттарындағы ақша қалдықтары мен қозғалысы туралы мәліметтерді ұсынуы банк құпиясын жария ету болып табылмайды.»;

6-тармақ мынадай мазмұндағы е) тармақшамен толықтырылсын:

«е) қызметі құмар ойындарды ұйымдастыру және бәс тігу болып табылатын заңды тұлғаға қатысты камералдық бақылауды жүзеге асыру мақсатында мемлекеттік кіріс органдарына.».

1. «Төлемдер және төлем жүйелері туралы» 2016 жылғы   
   26 шілдедегі Қазақстан Республикасының Заңына:
2. 24-бапта:

1-тармақ «заңнамасының» деген сөзден кейін «және «Ойын бизнесі туралы» Қазақстан Республикасы Заңының» деген сөздермен толықтырылсын;

4-тармақ «заңнамасының» деген сөзден кейін «және «Ойын бизнесі туралы» Қазақстан Республикасы Заңының» деген сөздермен толықтырылсын;

1. 25-бап мынадай мазмұндағы 13-тармақпен толықтырылсын:

«13. Төлем ұйымдарының төлемдерді және (немесе) ақша аударымдарын жүзеге асырудан бас тартуы осы Заңда және «Қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы» және «Ойын бизнесі туралы» Қазақстан Республикасының заңдарында көзделген жағдайларда жүргізіледі.»;

1. 46-баптың 7-тармағы бірінші бөлігінің 4) тармақшасы мынадай редакцияда жазылсын:

«4) Қылмыстық жолмен алынған кiрiстердi заңдастыруға (жылыстатуға) және терроризмдi қаржыландыруға қарсы іс-қимыл туралы» және «Ойын бизнесі туралы» Қазақстан Республикасының заңдарында немесе Қазақстан Республикасы ратификациялаған халықаралық шарттарда көзделген не Қазақстан Республикасының бейрезидент банктерімен жасалған шарттарда көзделген жағдайларда;».

1. «Лотереялар және лотерея қызметі туралы» 2016 жылғы   
   9 сәуірдегі Қазақстан Республикасының Заңына:
2. 1-бапта:

2), 3), 5) және 6) тармақшалар мынадай редакцияда жазылсын:

«2) жүлде қоры – лотерея билеттерін, электрондық лотерея билеттерін тарату (өткізу) есебінен не лотерея операторының дербес қаражаты есебінен қалыптастырылатын және лотереяға қатысушыларға ұтыс түрінде төленетін ақша және (немесе) өзге де мүлік;

3) жүлде қорының ұтыс ойыны – лотерея билеттері, электрондық лотерея билеттері таратылғаннан (өткізілгеннен) кейін жүргізілетін және ұтқан лотереяға қатысушыны (қатысушыларды) анықтауға бағытталған процесс;»;

«5) лотереялық ақпаратты өңдеу орталығы – байланыс желілеріне қосылған және таратылған (өткізілген) лотерея билеттері, электрондық лотерея билеттері, өткізілген лотерея билеттерінен, электрондық лотерея билеттерінен түскен түсім, төленген ұтыстар туралы ақпаратты алуға, сақтауға және есепке алуға және оны лотерея операторынан лотереялық есептілік орталығына беруге арналған аппараттық-бағдарламалық кешен;

6) лотерея билеті – лотереяға қатысу құқығын растайтын құжат;»;

мынадай мазмұндағы 6-1) тармақшамен толықтырылсын:

«6-1) электрондық лотерея билеті – лотереяға қатысу құқығын растайтын электрондық-цифрлық нысандағы құжат;»;

7), 10), 11), 14), 14-1), 15), 16), 17) және 18) тармақшалар мынадай редакцияда жазылсын:

«7) лотерея есептілігінің орталығы – байланыс желілері арқылы лотерея ақпаратын өңдеу орталығына қосылған, таратылған (өткізілген) лотерея билеттері, электрондық лотерея билеттері, өткізілген лотерея билеттерінен, электрондық лотерея билеттерінен түскен түсім, төленген ұтыстар туралы ақпаратты лотерея операторынан уақтылы алуға мүмкіндік беретін аппараттық-бағдарламалық кешен;»;

«10) лотерея комбинациясы – лотереяны өткізу шарттарында көзделген, лотерея билетінде, электрондық лотерея билеттінде көрсетілген нышандар (жазбалар, сандар, белгілер, суреттер) жиынтығы;

11) лотереяға қатысушы – жүлде қорының ұтыс ойынына қатысу құқығын беретін лотерея билетін, электрондық лотерея билеттерін иеленген, он сегіз жасқа толған жеке тұлға;»;

«14) лотереяны өткізу – лотерея билеттерін, электрондық лотерея билеттерін дайындауды не оларды дайындауға арналған шарттарды жасасуды, сондай-ақ лотереялық жабдықты және лотереяны өткізу үшін қажетті өзге де жабдықты, бағдарламалық өнімдерді дайындаушымен шарттарды және (немесе) лотереяны өткізу үшін қажетті өзге де шарттарды (келісімшарттарды) жасасуды, лотерея билеттерін, электрондық лотерея билеттерін таратуды (өткізуді) және есепке алуды, жүлде қорының ұтысын ойнатуды, ұтыс шыққан лотерея билеттеріне, электрондық лотерея билеттеріне сараптама жасауды, лотереяға қатысушыларға ұтыстарды төлеуді, лотереяны өткізу үшін қажетті өзге де іс-қимыл мен іс-шараларды жүзеге асыруды қамтитын іс-шараларды жүзеге асыру;

14-1) лотерея таратушы (агенті) – сыйақы үшін лотерея билеттерін, электрондық лотерея билеттерін таратуды (өткізуді), ұтыс шыққан лотерея билеттерін, электрондық лотерея билеттерін тексеруді, сондай-ақ лотерея операторы атынан және есебінен ұтыстар төлеуді жүзеге асыратын дара кәсіпкер немесе заңды тұлға;

15) лотерея терминалы – лотерея билеттерін, электрондық лотерея билеттерін өткізуге (ресімдеуге) арналған жабдық;

16) мезеттік лотерея – ұтыстарды анықтауға мүмкіндік беретін нышандар (жазбалар, сандар, белгілер, суреттер) жиынтығы лотерея билеттеріне, электрондық лотерея билеттеріне дайындау сатысында және олар лотереяға қатысушылар арасында таратылғанға (өткізілгенге) дейін салынатын лотерея түрі. Мезеттік лотереяны өткізу кезінде мұндай лотереяға қатысушы лотерея билеті, электрондық лотерея билеті ақысы төленгеннен кейін және лотерея билеті, электрондық лотерея билеті берілгеннен (ресімделгеннен) кейін тікелей өз ұтысының бар екенін және мөлшерін немесе оның жоқ екенін анықтайды;

17) тираж – лотереяны өткізу шарттарына сәйкес жүлде қорының (жүлде қорының бір бөлігінің) ұтыс ойынына қатысатын таратылған (өткізілген) лотерея билеттерінің, электрондық лотерея билеттерінің саны;

18) тираждық лотерея – лотереяға қатысушылар арасында жүлде қорының ұтыс ойыны лотерея жабдығын пайдалану арқылы лотерея билеттері, электрондық лотерея билеттері таратылғаннан (өткізілгеннен) кейін бір мезгілде өткізілетін лотерея түрі;»;

мынадай мазмұндағы 18-1) тармақшамен толықтырылсын:

«18-1) лотереялық мобильдік қосымша – электрондық лотерея билеттерін өткізуге (ресімдеуге) рұқсат беретін ұялы байланыстың абоненттік құрылғысында орнатылған және іске қосылған лотерея операторының бағдарламалық өнімі;»;

1. 4-бапта:

1-тармақ және 2-тармақтың бірінші абзацы мынадай редакцияда жазылсын:

«1. Лотерея операторы мен лотереяға қатысушы арасындағы шарт лотереяға қатысушы лотерея билетінің, электрондық лотерея билетінің құнын төлеген және лотерея билетін, электрондық лотерея билетін берген (ресімдеген) кезден бастап жасалған деп танылады.

2. Лотерея билетін, электрондық лотерея билетін сатып алу азаматтық-құқықтық міндеттеменің туындауына негіз болады, оған сәйкес лотереяға қатысушы лотерея операторынан мыналарды:»;

5-тармақ мынадай редакцияда жазылсын:

«5. Лотерея операторы мәртебесінен айырылған жағдайда, лотерея операторы лотерея билеттерін, электрондық лотерея билеттерін таратуды (өткізуді) тоқтатуға, бұл туралы лотереяға қатысушыларды мерзімді баспасөз басылымдары және лотерея операторының интернет-ресурсы арқылы хабардар етуге, ұтыс ойыны өткізілген тиісті лотерея бойынша ұтыстарға үш ай ішінде төлем жүргізуге және жүлде қорының ұтыс ойыны өткізілмеген, сатылған лотерея билеттері, электрондық лотерея билеттері үшін ақшаны қайтаруға міндетті.»;

1. 5-бапта:

1-тармақтың екінші бөлігі алып тасталсын;

2 және 5-тармақтар мынадай редакцияда жазылсын:

«2. Осы Заңда көзделген тәртіппен ұйымдастырылатын және өткізілетін лотереяларды қоспағанда, Қазақстан Республикасында өзгеше лотереяларды ұйымдастыруға және өткізуге тыйым салынады.»;

«5. Лотерея операторы немесе лотерея таратушы (агенті) болып табылмайтын тұлғаның лотерея билеттерін, электрондық лотерея билеттерін таратуына (өткізуіне) тыйым салынады.»;

1. 7-бап мынадай мазмұндағы 3-2) тармақшамен толықтырылсын:

«3-2) лотерея өткізу шарттарын, оларға өзгерістер мен толықтыруларды Қазақстан Республикасының лотереялар және лотерея қызметі туралы заңнамасына сәйкестігі тұрғысынан келіседі;»;

1. 8-баптың 3-тармағының екінші бөлігі мынадай редакцияда жазылсын:

«Лотерея операторы лотерея ақпаратын өңдеу орталығы арқылы таратылған (өткізілген) лотерея билеттері, электрондық лотерея билеттері, өткізілген лотерея билеттерінен, электрондық лотерея билеттерінен түскен түсім, төленген ұтыстар туралы ақпаратты жинауды, қалыптастыруды, сақтауды және есепке алуды және оны лотерея есептілігінің орталығына айына бір реттен сиретпей ұсынуды қамтамасыз етуге тиіс.»;

1. 10-бапта:

1-тармақ мынадай мазмұндағы екінші бөлікпен толықтырылсын:

«Лотерея өткізу шарттары, сондай-ақ оларға енгізілген өзгерістер мен толықтырулар осы бапта белгіленген тәртіппен уәкілетті органда келісілуге тиіс.»;

2-тармақтың 8), 10) және 11) тармақшалары мынадай редакцияда жазылсын:

«8) ұтты деп танылған лотереяға қатысушыға ұтысты төлеу тәртібі мен мерзімдерін, сондай-ақ ұтыс шыққан лотерея билеттеріне, электрондық лотерея билеттеріне сараптама жүргізу мерзімдерін;»;

«10) лотерея билеттерін, электрондық лотерея билеттерін тарату (өткізу) тәртібін;

11) лотерея билетінің, электрондық лотерея билетінің бағасын;»;

3-тармақ мынадай редакцияда жазылсын:

«3. Лотерея өткізу шарттары бекітілгенге дейін лотерея операторы оларды Қазақстан Республикасының лотереялар және лотерея қызметі туралы заңнамасына сәйкестігі тұрғысынан келісу үшін уәкілетті органға жіберуге міндетті.»;

мынадай мазмұндағы 4, 5, 6 және 7-тармақтармен толықтырылсын:

«4. Уәкілетті орган лотереяны өткізу шарттарын олар келіп түскен күннен бастап он бес жұмыс күні ішінде қарайды және тексереді.

Лотерея өткізу шарттары Қазақстан Республикасының лотереялар және лотерея қызметі туралы заңнамасына сәйкес келген кезде уәкілетті орган оларды келіседі және лотерея операторына жібереді.

5. Егер лотерея өткізу шарттары немесе оның жекелеген ережелері Қазақстан Республикасының лотереялар және лотерея қызметі туралы заңнамасына қайшы келген жағдайда, уәкілетті орган оларды лотерея операторына тиісті ескертулермен келісусіз қайтарады.

6. Лотерея операторының уәкілетті органда бекітілген және келісілген лотерея өткізу шарттарынсыз лотерея өткізуге құқығы жоқ.

7. Уәкілетті органмен келісілген лотерея өткізу шарттары бекітілгеннен кейін лотерея операторы олардың түпнұсқа данасын лотереяны өткізу басталғанға дейін күнтізбелік он күннен кешіктірмей уәкілетті органға жіберуге және лотерея өткізу шарттарын күнтізбелік бір күннен кешіктірмей өзінің интернет-ресурсында орналастыруға міндетті.»;

1. 11-баптың 1-тармағы мынадай редакцияда жазылсын:

«1. Лотерея операторы нақты лотереяның өткізілген лотерея билеттерінен, электрондық лотерея билеттерінен түскен түсімнің кемінде елу пайызы мөлшерінде не өз қаражаты есебінен жүлде қорын қалыптастыруды қамтамасыз етуге міндетті.»;

1. 12-бап мынадай редакцияда жазылсын:

«12-бап. Лотерея билеттеріне, электрондық лотерея билеттеріне қойылатын талаптар

1. Лотерея билеттерінде мынадай міндетті ақпарат:

1) лотереяның атауы;

2) лотерея операторының атауы, орналасқан жері, телефон нөмірлері және интернет-ресурсы;

3) тираждың нөмірі немесе атауы (тираждық лотереялар үшін);

4) лотерея билетінің нөмірі;

5) лотерея билетінің бағасы;

6) жүлде қорының ұтыс ойынын өткізу күні мен орны (тираждық лотерея үшін);

7) ұтысты алу орны мен мерзімдері туралы деректер;

8) жүлде қорының мөлшері қамтылуға тиіс.

1-1. Электрондық лотерея билеттерінің мынадай міндетті ақпарат:

1) лотерея операторының атауы;

2) электрондық лотерея билетінің нөмірі;

3) электрондық лотерея билетінің бағасы;

4) лотерея операторының орналасқан жері, телефон нөмірлері және интернет-ресурсы, лотереяның атауы, тираждың нөмірі немесе атауы, жүлде қорының ұтыс ойынын өткізу күні мен орны, ұтысты алу орны мен мерзімдері, жүлде қорының мөлшері туралы кеңейтілген ақпаратқа қол жеткізуге сілтеме қамтылуға тиіс.

2. Лотерея билеттеріндегі, электрондық лотерея билеттеріндегі ақпарат Қазақстан Республикасының тіл туралы заңнамасының талаптарына сай болуға тиіс.

3. Электрондық лотерея билеті электрондық цифрлық қолтаңба арқылы куәландыруды талап етпейді.»;

1. мынадай мазмұндағы 12-1-баппен толықтырылсын:

«12-1-бап. Лотерея билеттерін, электрондық лотерея билеттерін таратуға (өткізуге), лотерея терминалдарын орнатуға қойылатын талаптар

1. Лотерея операторы лотерея билеттерін дербес және (немесе) лотереяны таратушы (агент) арқылы таратуды (өткізуді) жүзеге асырады.

2. Лотерея операторы өзінің ресми интернет-ресурсы және (немесе) лотереялық мобильдік қосымшасы арқылы электрондық лотерея билеттерін таратуды (өткізуді) дербес жүзеге асырады.

3. Лотерея билеттерін тарату (өткізу):

1) лотерея терминалдары;

2) стационарлық емес сауда объектілері;

3) Ұлттық почта операторының пошта байланысы бөлімшелері;

4) лотерея операторының бөлімшелері (лотерея орталығы) арқылы жүзеге асырылады.

4. Мынадай жерлерде:

1) көппәтерлі тұрғын үйлерде, жатақханаларда;

2) жалпы білім беретін мектептерде, колледждерде, жоғары және жоғары оқу орнынан кейінгі білім беру ұйымдарда;

3) ғибадат ету ғимараттары мен құрылысжайларында;

4) мәдениет ұйымдары орналасқан жеке тұрған ғимараттар мен құрылысжайларда лотерея билеттерін таратуға, ал лотерея терминалдарын орнатуға болмайды.

5. Осы заңда көзделгеннен басқа өзге тәртіппен және тәсілдермен лотерея билеттерін, электрондық лотерея билеттерін таратуға (өткізуге), лотерея терминалдарын орнатуға тыйым салынады.»;

1. 13-баптың 2-тармағы, 4-тармағының 2) тармақшасы, 6-тармағы, 8-тармағының 1) тармақшасы мынадай редакцияда жазылсын:

«2. Тираждық лотереяның жүлде қорының ұтыс ойынын лотереяға қатысушы өз ұтысын анықтау мақсатында генерациялау арқылы кездейсоқ ұтқан лотерея комбинациясын өзінің лотерея билетіндегі, электрондық лотерея билетіндегі комбинациясымен салыстыруға тиіс лотерея жабдығы жүзеге асырады.»;

«2) тираждың ұтыс ойынына қатысатын лотерея билеттерінің, электрондық лотерея билеттерінің санын растау;»;

«6. Тираждық лотереяның жүлде қорының әрбір ұтыс ойынының және лотерея билеттері, электрондық лотерея билеттері бойынша ұтыстардың нәтижелерін лотерея операторы көрсетілген ұтыс ойыны өткізілген кезден бастап үш жұмыс күні ішінде Қазақстан Республикасының бүкіл аумағында таралатын мерзімді баспасөз басылымдарында жариялайды немесе он екі сағат ішінде лотерея операторының интернет-ресурсында орналастырады.»;

«1) лотереяға қатысушының лотерея билетін, электрондық лотерея билетін дайындау кезеңінде оған салынған жасырын лотерея комбинациясын анықтауынан;».

2-бап. Осы Заң алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі.

**Қазақстан Республикасының**

**Президенті**